**Broj: 711-I-1690-M-126/18-06-16**

Zagreb, 16. studeni 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Rikarda Staraja, općinskog načelnika Općine Mošćenička Draga,** na 28. sjednici, održanoj 16. studenog 2018.g. daje sljedeće

**MIŠLJENJE**

**I. Dužnosnik Rikardo Staraj, općinski načelnik Općine Mošćenička Draga, može za potrebe rekonstrukcije poslovne građevine u obiteljsku kuću i izgradnju bazena (u nastavku teksta Geodetski projekt) na k.č. br. 3456/2 u k.o. Mošćenička Draga, koja je u njegovom vlasništvu, podnijeti zahtjev za davanje suglasnosti za dobivanje građevinske dozvole za nekretninu u njegovom vlasništvu i za nekretninu na k.č. br. 3456/1, k.o. Mošćenička Draga, u vlasništvu Općine Mošćenička Draga, pri čemu je dužan postupati po uputama Povjerenstva iz ovog mišljenja.**

**II. Povjerenstvo upućuje dužnosnika da, u cilju očuvanja vlastite vjerodostojnosti i očuvanja povjerenja građana u tijela javne vlasti te u cilju otklanjanja sumnje da je koristio dužnost općinskog načelnika Općine Mošćenička Draga radi postizanja osobnog probitka, činjenice o svom Geodetskom projektu deklarira Općinskim vijećnicima Općine Mošćenička Draga i na internetskim stranicama Općine te da se izuzme iz svakog, pa i posrednog, oblika sudjelovanja u postupku i provedbi davanja suglasnosti za dobivanje građevinske dozvole.**

**III. Ukoliko dobije građevinsku dozvolu za svoj Geodetski projekt i bude namjeravao otkupiti zemljište u vlasništvu Općine Mošćenička Draga, tijela u kojem obnaša dužnost kao načelnik Općine, upućuje se dužnosnik da o tome ponovno zatraži mišljenje Povjerenstva, odnosno suglasnost za eventualnu kupoprodaju.**

Obrazloženje

Zahtjev za davanjem mišljenja Povjerenstva podnio je dužnosnik Rikardo Staraj, općinski načelnik Općine Mošćenička Draga. U knjigama ulazne pošte zahtjev je zaprimljen pod poslovnim brojem: 711-U-2852-M-126/18-01-5 05. listopada 2018. g., povodom kojeg se vodi predmet broj M-126/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi navedenog zakona, stoga je Rikardo Staraj povodom obnašanja dužnosti općinskog načelnika Općine Mošćenička Draga obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Rikardo Staraj navodi kako na građevinskom zemljištu u Mošćeničkoj Dragi, koje je u većinskom njegovom vlasništvu, ima namjeru rekonstruirati poslovnu građevinu u obiteljsku kuću i izgraditi bazen, a taj geodetski projekt uključivao bio i dio katastarske čestice od 30 m² koja je u vlasništvu Općine Mošćenička Draga. Stoga je dužnosnik podnio zahtjev za davanje suglasnosti za dobivanje građevinske dozvole za nekretnine u svom vlasništvu, ali i u odnosu na nekretninu u vlasništvu Općine Mošćenička Draga, uz napomenu kako je spreman po dobivanju građevinske dozvole otkupiti dio nekretnine od 30 m² koja je u vlasništvu Općine Mošćenička Draga, koja bi na temelju parcelacije trebala biti sastavni dio novoformiranog građevinskog zemljišta. Kako dužnosnik obnaša javnu dužnost općinskog načelnika Općine Mošćenička Draga, a odlučivanje o zahtjevu za davanje suglasnosti za ishođenje građevinske dozvole je u nadležnosti općinskog načelnika, dok je odlučivanje o zahtjevu za kupnju nekretnine u nadležnosti Općinskog vijeća, dužnosnik Rikardo Staraj traži mišljenje Povjerenstva o načinu postupanju u odnosu na navedeno.

Uz zahtjev za davanjem mišljenja, dužnosnik Rikardo Staraj dostavio je zahtjev za davanje suglasnosti za ishođenje građevinske dozvole, te Geodetski projekt - rekonstrukcija poslovne građevine u obiteljsku kuću i izgradnja bazena na k.č.br. 3456/2 k.o. Mošćenička Draga, oznaka GP/A-02-17, izrađena od trgovačkog društva Nekretnine d.o.o. za geodetske poslove.

Na zahtjev Povjerenstva, Općina Mošćenička Draga, klasa: 943-01/18-01/31, urbroj: 2156/03-01-18-3, u očitovanju od 31. listopada 2018. g. navodi kako nekretnina na k.č.br. 3456/1, zk. ul. 2144, k.o. Draga u vlasništvu Općine Mošćenička Draga u naravi predstavlja dijelom neuređeno zemljište u građevinskom području, koje dijelom ulazi u državnu cestu D-66, koja prolazi kroz naselje Mošćenička Draga, odnosno koridor iste državne ceste. Dio predmetne nekretnine u površini od 30 m², a koja bi prema Geodetskom projektu rekonstrukcije poslovne građevine investitora i dužnosnika Rikarda Staraja ulazila u sastav buduće građevinske čestice koja bi nosila oznaku k.č.br. 3456/2 k.o. Draga, ne ulazi u koridor državne ceste D-66, već se nalazi u dijelu k.č.br. 3456/1 k.o. Draga, koja u naravi predstavlja neuređeno zemljište, koje prema važećem prostornom planu ulazi u građevinsko zemljište. Općina Mošćenička Draga trenutno nekretninu k.č.br. 3456/1, zk. ul. 2144 k.o. Draga, ne koristi niti ima u planu u budućnosti koristiti, s obzirom da je ista dijelom ušla u koridor državne ceste D-66 i kao takva se koristi kao državna cesta, a za dio iste nekretnine koja u naravi predstavlja neuređeno zemljište, Općina Mošćenička Draga nema predviđen bilo kakav projekt koji bi uključivo njezino korištenje.

Uz očitovanje, Općina Mošćenička Draga dostavila je kopiju katastarskog plana i grafički prikaz iz geodetske situacije građevine iz Građevinskog projekta rekonstrukcije poslovne građevine u obiteljsku kuću i izgradnje bazena na k.č.br. 3456/2 k.o. Mošćenička Draga, oznaka GP/A-02-17.

Uvidom u Registar dužnosnika kojeg vodi Povjerenstvo utvrđeno je kako je dužnosnik Rikardo Staraj obnašao dužnost zamjenika općinskog načelnika Općine Mošćenička Draga u razdoblju od 23. svibnja 2013.g. do 24. svibnja 2017.g., a od 25. svibnja 2017.g. obnaša dužnost općinskog načelnika Općine Mošćenička Draga.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Člankom 5. stavkom 4. ZSSI-a propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 108. stavkom 2. točkom 9. i člankom 109. Zakon o gradnji („Narodne novine“, broj 153/13., 20/17.) propisano je kako zahtjevu za izdavanje građevinske dozvole za koju se prema posebnom zakonu ne izdaje lokacijska dozvola investitor, između ostalog, mora priložiti dokaz pravnog interesa za izdavanje građevinske dozvole, a kao jedan od mogućih dokaza pravnog interesa smatra se pisana suglasnost vlasnika zemljišta, odnosno vlasnika postojeće građevine.

Člankom 46. stavkom 4. točkama 4. i 5. Statuta Općine Mošćenička Draga („Službene novine Općine Mošćenička Draga“, broj 3/18.) propisano je kako općinski načelnik upravlja nekretninama, pokretninama i imovinskim pravima u vlasništvu Općine Mošćenička Draga, te odlučuje o stjecanju i otuđivanju nekretnina i pokretnina i drugom raspolaganju imovinom Općine Mošćenička Draga pojedinačne vrijednosti do 70.000,00 kuna, dok Općinsko vijeće donosi, između ostalog, donosi odluku o stjecanju i otuđenju pokretnina i nekretnina i raspolaganju ostalom imovinom u visini pojedinačne vrijednosti više od 70.000,00 kuna.

Povjerenstvo ističe kako su dužnosnici obvezni postupati sukladno načelu da se javna dužnost obnaša u javnom interesu, kao osnovnom načelu iz kojeg se izvode i ostala načela obnašanja javnih dužnosti i dobrog upravljanja situacijama u kojima privatni interes dužnosnika dolazi u koliziju ili bi mogao doći u koliziju s javnim interesom. Načela savjesnosti, odgovornosti i nepristranosti u obnašanju javne dužnosti obvezuju dužnosnike da u cilju očuvanja vlastite vjerodostojnosti i dostojanstva povjerene im dužnosti, kao i u cilju očuvanja povjerenja građana, ne koriste obnašanje javne dužnosti za osobni probitak ili probitak osobe koja je s njim povezana.

Također, dužnosnik je obvezan voditi računa o vanjskom dojmu koji ostavlja svojim postupanjem. Naime, moguće je da se u javnosti stvori dojam da je dužnosnik iskoristio svoj položaj općinskog načelnika Općine Mošćenička Draga za ostvarivanje svog Geodetskog projekta.

Svrha donošenja ZSSI-a sprječavanje je sukoba interesa u obnašanju javnih dužnosti, sprječavanje privatnih interesa na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti, te jačanje povjerenja građana u tijela javne vlasti.

U skladu s ciljevima donošenja ZSSI-a i osiguranja postupanja dužnosnika u skladu s propisanim načelima djelovanja, kao i radi pravovremenog otklanjanja situacije u kojoj bi moglo doći do moguće povrede odredbi ZSSI-a, Povjerenstvo upućuje dužnosnika Rikarda Staraja da informira Općinske vijećnike o svom Geodetskom projektu, da činjenice o istome navede na internetskim stranicama Općine i da se izuzme iz svih radnji, neposrednog i posrednog, sudjelovanja, odlučivanja i donošenja odluke vezanih za dobivanje suglasnosti za ishođenje građevinske dozvole na nekretnini koja je u vlasništvu Općine Mošćenička Draga, s obzirom da za isto može ovlastiti zamjenika općinskog načelnika.

Povjerenstvo dalje tumači kako bi se, uslijed namjere da po dobivanju građevinske dozvole za svoj geodetski projekt, otkupi nekretninu u vlasništvu tijela vlasti u kojem obnaša javnu dužnost, dužnosnik mogao naći u situaciji potencijalnog sukoba interesa, s kojom je dužan pravovremeno i primjereno upravljati. Podnošenje zahtjeva za davanje suglasnosti za dobivanje građevinske dozvole, kao i Sklapanje kupoprodajnog ugovora kojim bi dužnosnik Rikardo Staraj kupio nekretninu od Općine Mošćenička Draga samo po sebi nije zabranjeno odredbama ZSSI-a, no povodom kupnje nekretnine u vlasništvu tijela javne vlasti u kojem dužnosnik obnaša javnu dužnost, dužnosnik ima i privatne interese koji bi mogli biti u suprotnosti s javnim.

Povjerenstvo upućuje dužnosnika Rikarda Staraja da u svrhu učinkovitog izbjegavanja sukoba interesa, zaštite vlastitog integriteta i vjerodostojnosti, povjerenja građana u tijela javne vlasti, kao i zaštite načela savjesnosti i poštenja u obnašanju javnih dužnosti, pravovremeno podnese novi zahtjev za davanjem mišljenja Povjerenstva u slučaju dvojbi oko poslova vezanih za kupnju i prodaju nekretnine u vlasništvu Općine Mošćenička Draga.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Rikardo Staraj, elektronička dostava
2. Objava na internetskoj stranici Povjerenstva
3. Pismohrana